Bjørneklo får lov at vokse vildt i Aalborg Kommune, for kommunen har ikke midler til at sætte ind mod den giftige plante.

Der er ikke penge nok til at bekæmpe bjørnekloen i Aalborg, og borgerne er efterhånden godt trætte af de giftige kæmpe-planter. - Jeg synes det er forfærdeligt. Vores gåture er indskrænket på grund af giftige planter, siger Stine Pedersen. Stine Pedersen føler sig pakket ind i bjørneklo, når hun løber eller går sin sædvanlige tur langs Limfjorden - i Bouet ved Nørresundby eller Strandparken i Lindholm. Der er ikke penge nok i kommunen til at få has på alle skærmplanterne. - Helt grundlæggende handler det om ressourcer. Vi ved godt, at det bliver dyrere, hvis vi venter, for den giftige bjørneklo vokser hastigt år for år. Men budgettet er nu engang, som budgetter er, siger Rasmus Roikjær, skov- og naturforvalter i Aalborg Kommune. Han forklarer, at kommunen inddeler i indsatsområder og ikke-indsatsområder. - Vi har ikke pligt til at fjerne bjørneklo i områder, der ikke er udlagt som et indsatsområde, siger Rasmus Roikjær. - Det lyder som et tarveligt smuthul, for hvordan bliver de indsatsområder defineret, siger Stine Pedersen. Ifølge Rasmus Roikjær bliver der nu sat flere får ud på kommunens områder med bjørneklo. De er gode til at holde skærmplanterne nede og kan fint tåle dem.